ফেসবুক আর হোয়াটসঅ্যাপ নিয়ে ব্যতিব্যস্ত দুনিয়া। চারপাশে কান পাতলেই শোনা যায়, সোশ্যাল মিডিয়া সম্পর্কে বিরূপ মনোভাব। কিন্তু সত্যিই কি সোশ্যাল মিডিয়া রুচি বিকৃতি আর পারস্পরিক কেচ্ছা গাওয়া? নাকি সোশ্যাল মিডিয়াই নতুন করে গড়ে দিতে পারে কারোর জীবন? 
এই প্রশ্নই দোটানায় রেখে ছিল তৃষাকে। তৃষা একাকিত্বের শিকার। সে সামাজিক হিংসা থেকে নিজেকে সরিয়ে রাকতেই কি বিরোধিতা করত সোশ্যাল মিডিয়ার? কিন্তু অসহনীয় একাকিত্ব থেকে মুক্তি পেতে একদিন সে দ্বিধাবিজড়িত হাতেই কিবোর্ড ঘেঁটে খুলে ফেলে ফেসবুক অ্যাকাউন্ট। বহুদিনের তুষার-স্তব্ধতা ভেঙে বৈশাখের নিরুদ্দেশ মেঘ হয়ে তার মন ছুঁয়ে ফেলে সেই মানুষটিকে, যাকে সে একদিন ছেড়ে এসেছিল। 
স্বামী সৈকতের সঙ্গে তৃষার পুনর্মিলনকে সম্ভব করে তোলে ফেসবুক। তাদের যাবতীয় ভুল বোঝাবুঝিকে দূর করে তারা আবার সংসারযাত্রায় সামিল হয় একসঙ্গে। 
দেখুন ছবির মিউজিক্যাল ট্রেলার

‘ইয়ে আশিকি’ নামের স্বল্পদৈর্ঘ্যের ছবিটির বিষয়বস্তু এমনটাই। অরিজিৎ মুখোপাধ্যায়ের পরিচালনায় অরিজিৎ অফিসিয়াল-এর প্রযোজনায় ‘ইয়ে আশিকি’-র মিউজিক্যাল ট্রেলার লঞ্চ হয়েছে সম্প্রতি। অভিনয়ে প্রত্যূষা, সৈকত দাস, ওম মুখোপাধ্যায়। এখন ছবি রিলিজের অপেক্ষা।